CELEX: 32013R0380
Language: lv
Date: 2013-04-25 00:00:00
Title: Komisijas Īstenošanas regula (ES) Nr. 380/2013 ( 2013. gada 25. aprīlis ), ar ko groza Regulu (ES) Nr. 1141/2010 attiecībā uz papildu pilnīgās dokumentācijas iesniegšanu Iestādei, citām dalībvalstīm un Komisijai

26.4.2013   
            
            
               LV
            
            
               Eiropas Savienības Oficiālais Vēstnesis
            
            
               L 116/4
            
         KOMISIJAS ĪSTENOŠANAS REGULA (ES) Nr. 380/2013
   (2013. gada 25. aprīlis),
   ar ko groza Regulu (ES) Nr. 1141/2010 attiecībā uz papildu pilnīgās dokumentācijas iesniegšanu Iestādei, citām dalībvalstīm un Komisijai
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 19. pantu,
   tā kā:
   
               (1)
            
            
               Komisijas 2010. gada 7. decembra Regulā (ES) Nr. 1141/2010, ar ko nosaka procedūru, ar kuru Padomes Direktīvas 91/414/EEK I pielikumā atkārtoti iekļauj aktīvo vielu otro grupu, un izveido šo vielu sarakstu (2), noteikts, ka gadījumā, ja Komisijai tiek iesniegts atkārtotas iekļaušanas novērtējuma ziņojums, pieteikuma iesniedzējam Eiropas Pārtikas nekaitīguma iestādei (turpmāk “Iestāde”), citām dalībvalstīm un – pēc pieprasījuma – Komisijai ir jāiesniedz papildu kopsavilkuma dokumentācija, kas atjaunināta, lai ietvertu papildu informāciju, kuru pieprasījusi ziņotāja dalībvalsts.
            
         
               (2)
            
            
               Pieredze liecina, ka lielāko daļu dokumentācijas saistībā ar apstiprinājumu vai tā atjaunināšanu izvērtē Iestāde. Lai Iestāde varētu sniegt savu slēdzienu par visu riska novērtējumu vai konkrētiem tā punktiem, tomēr ir nepieciešams, lai līdztekus papildu kopsavilkuma dokumentācijai Iestādei tiktu iesniegta arī papildu pilnīgā dokumentācija. Būtu jāparedz, ka papildu pilnīgā dokumentācija tiek iesniegta arī dalībvalstīm. Komisijai būtu jābūt iespējai pieprasīt iesniegt papildu pilnīgo dokumentāciju.
            
         
               (3)
            
            
               Tādēļ Regula (ES) Nr. 1141/2010 būtu attiecīgi jāgroza.
            
         
               (4)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Grozījumi Regulā (ES) Nr. 1141/2010
   Regulas (ES) Nr. 1141/2010 14. panta 6. punktā pievieno šādu daļu:
   
      “Turklāt ziņotāja dalībvalsts pieprasa pieteikuma iesniedzējam papildu pilnīgo dokumentāciju iesniegt Iestādei, citām dalībvalstīm un – pēc pieprasījuma – Komisijai.”
   
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 25. aprīlī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 309, 24.11.2009., 1. lpp.
   
      (2)  OV L 322, 8.12.2010., 10. lpp.